Nyt liv til klitterne omkring Slettestrand

Fiskernes gamle kystlandingsplads ved Slettestrand i Jammerbugten skal genetableres samtidig med, at et nyt bådebyggeri bliver opført. Bag projektet står Han Herred Havbåde, der får syv millioner kroner i støtte af fonden Realdania til restaurering og nybyggeri. Målet er at genskabe bådemiljøet og livet i klitterne ved slettestrand. Projektet omfatter både renovering af fiskepakhus og forfaldne spilanlæg samt det nye bådebyggeri. Foreningen Han Herred Havbåde blev stiftet i 2007 som led i lokalbefolkningens kamp for at forhindre, at Danmarks sidste kystlandingspladser og skibsflåden af de såkaldte klinkbyggede både forsvinder helt. Bådene er bygget, så de kan trækkes op på stranden. /ritzau/